《辽西曲》
宋代·方凤

辽西八月边风急，塞草凝霜刁斗湿。
旅雁嗷嗷思妇哀，锦机初罢流黄织。
并州快剪裁作衣，制成千里寄相思。
巧盘诘曲同心纽，附绣回旋锦字诗。
诗长字字愁胸臆，纽比连环解难得。
解难得时君莫谖，啼红认取封时痕。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。